અંડર-19 વર્લ્ડ કપ: પાકિસ્તાનને હરાવી ભારત ફાઈનલમાં, હવે ઓસ્ટ્રેલિયા સામે મુકાબલો
બુધવાર, જુલાઈ 18 2018, 10:00 Hrs(IST)
નવગુજરાત સમય | Publish Date: Jan 30 2018 9:41AM
એજન્સી : ક્રાઈસ્ટચર્ચ
- ભારતીય ટીમ અંડર-19 વર્લ્ડ કપમાં પહોંચી, સેમિફાઈનલમાં પાકિસ્તાનને 203 રને હરાવ્યું
- મેન ઓફ ધ મેચ શુભમ ગિલના અણનમ 102 રન, ઈશાન પોરેલની બે વિકેટ
- ભારતે આપેલા 273 રનના લક્ષ્યાંકના જવાબમાં પાકિસ્તાની ટીમ 29.3 ઓવરમાં 69 રને આઉટ
- ત્રીજી ફેબ્રુઆરીએ ફાઈનલમાં ભારત અને ઓસ્ટ્રેલિયા ટકરાશે
શુભમ ગિલની સદી બાદ ઈશાન પોરેલની ઘાતક બોલિંગની મદદથી ભારતે મંગળવારે અંહી રમાયેલા મુકાબલામાં પાકિસ્તાન સામે 203 રને ધમાકેદાર વિજય નોંધાવીને આઈસીસી અંડર-19 ક્રિકેટ વર્લ્ડ કપની ફાઈનલમાં પ્રવેશ કરી લીધો હતો. ટોસ જીતીને પ્રથમ બેટિંગ કરતા ભારતે નિર્ધારીત 50 ઓવરમાં નવ વિકેટે 272 રન નોંધાવ્યા હતા જેના જવાબમાં પાકિસ્તાની ટીમ 29.3 ઓવરમાં 69 રનમાં જ તંબૂ ભેગી થઈ ગઈ હતી.
હવે 3 ફેબ્રુઆરીએ ભારત અને ઓસ્ટ્રેલિયા વચ્ચે ફાઈનલ રમાશે. શુભમ ગિલને 102 રનની અણનમ ઈનિંગ્સ રમવા માટે મેન ઓફ ધ મે જાહેર કરવામાં આવ્યો હતો. આ વિજય સાથે જ ભારતે ગત વર્ષે આઈસીસી ચેમ્પિયન્સ ટ્રોફીની ફાઈનલમાં ભારતીય સિનિયર ટીમને પાકિસ્તાને આપેલા પરાજયનો હિસાબ પણ ચૂકતે કરી દીધો હતો.
ભારતે બેટિંગ અને બોલિંગ બંનેમાં શાનદાર પ્રદર્શન કર્યું હતું. પ્રથમ બેટિંગ કરતા ભારતે સુકાની પૃથ્વી શો અને મનજોત કાલરાએ ટીમને અપેક્ષા પ્રમાણે મજબૂત શરૂઆત અપાવી હતી. આ જોડીએ 15.3 ઓવરમાં 89 રનની ભાગીદારી નોંધાવી હતી. જોકે, આ બંને બેટ્સમેન પોતાની અડધી સદી ચૂકી ગયા હતા. શો 42 બોલમાં ત્રણ બાઉન્ડ્રી અને એક સિક્સરની મદદથી 41 રન નોંધાવીને રન આઉટ થયો હતો. જ્યારે મનજોતે 59 બોલમાં 47 રન નોંધાવ્યા હતા જેમાં સાત બાઉન્ડ્રી સામેલ હતી.
ત્યારબાદ શુભમ ગિલે આક્રમક બેટિંગ કરી હતી અને સદી નોંધાવી હતી. જોકે, ગિલને સામે છેડે યોગ્ય સહકાર સાંપડ્યો ન હતો જેના કારણે ભારત મોટો સ્કોર નોંધાવી શક્યું ન હતું. શુભમે 94 બોલમાં સાત બાઉન્ડ્રીની મદદથી 102 રનની અણનમ ઈનિંગ્સ રમી હતી. આ ઉપરાંત અનુકુલ રોયે 33 રનનું યોગદાન આપ્યું હતું. પાકિસ્તાન માટે મોહમ્મદ મુસાએ સૌથી વધુ ચાર વિકેટ ઝડપી હતી. જ્યારે અરશદ ઈકબાલને ત્રણ સફળતા મળી હતી.
બેટિંગમાં શાનદાર પ્રદર્શન કરનારી ભારતીય ટીમનું બોલિંગ પ્રદર્શન ઘાતક રહ્યું હતું. ઈશાન પોરેલની આગેવાનીમાં બોલર્સે પાકિસ્તાન પર શરૂઆતથી જ પોતાનો દબદબો બનાવ્યો હતો. એક પણ પાકિસ્તાની બેટ્સમેન ભારતીય બોલર્સના ઝંઝાવાત સામે ટકી શક્યો ન હતો. પાકિસ્તાન માટે ફક્ત ત્રણ બેટ્સમેન જ બે આંકડાનો સ્કોર નોંધાવવામાં સફળ રહ્યા હતા. જેમાં વિકટકીપર બેટ્સમેન રોહિલ નઝિરે સૌથી વધુ 18 રન નોંધાવ્યા હતા જ્યારે સાદ ખાને 15 અને મોહમ્મદ મુસાએ અણનમ 11 રનનું યોગદાન આપ્યું હતું. ભારત માટે ઈશાન પોરેલે ચાર વિકેટ ઝડપી હતી. જ્યારે શિવા સિંઘ અને રિયાન પરાગે બે-બે વિકેટ ઝડપી હતી.